钦定古今图书集成/理学汇编/文学典/第142卷 > 《跋司马温公吕申公同除内翰告》前人
## 钦定古今图书集成/理学汇编/文学典/第142卷 > 《跋司马温公吕申公同除内翰告》前人

神宗皇帝“天纵将圣，焕乎其有文章。”即位之三月，首
擢司马文正、吕正献为翰林学士，此当时赞书也。惟
二公道德文学，冠映本朝，故其进用大同者三：在仁
宗时，力辞知制诰，并改次对，入侍经幄，同乎初也；右
文初政，并升翰苑，同乎中也；泰陵嗣服，俱在揆路，同
乎终也。追观前世名公卿，同时被遇者固多，至于更
历累朝，名位均一，如二公则鲜矣。今文正曾孙及正
献曾孙企中，适为司农长贰，相与论述先契，感叹不
已，于是摹《纶言》刻之石，以某寓直鳌禁，俾题其后。昔
唐文宗问魏文正公五世孙谟曰：“卿家书诏颇有存
者乎？”谟对：“惟故笏在。”诏令上送。今司马氏保有此书，
过魏氏矣，与国咸休，永世无穷，惟后“之人实图之。”淳
熙二年九月一日。